Sprengjudrunur kváðu við í stærstu borgum Úkraínu í nótt. Stjórnvöld þar fullyrða að hægst hafi á áhlaupi rússneska hersins.
Þrjú hundruð fimmtíu og tveir Úkraínumenn, þar af fjórtán börn, hafa látið lífið í innrás Rússa, samkvæmt upplýsingum frá heilbrigðisráðuneyti Úkraínu í morgun. Tæplega sautján hundruð almennir borgarar eru særðir. Úkraínski herinn hefur lýst því yfir að fjögur þúsund og fimm hundruð rússneskir hermenn hafi fallið. Rússnesk yfirvöld hafa ekki gefið út upplýsingar um mannfall.
Sprengjudrunur kváðu við í stærstu borgum Úkraínu í nótt. Stjórnvöld þar lýstu því yfir í morgun að hægst hafi á áhlaupi rússneska hersins. Al Jazeera hefur eftir Nikolay Mitrokhin, rússneskum hernaðarsérfæðingi við háskólann í Bremen í Þýskalandi, að verulega hafi verið hægt á sókn þeirra á nær öllum vígstöðvum. Stórri árás á borgina Kharkiv í austri hafi verið hrundið í morgun og tilraun rússneska hersins til að komast inn í höfuðborgina Kyiv frá bænum Irpen hafi verið stöðvuð. Hann segir að Rússar geti þó ákveðið að endurskoða aðferðir sínar.
Vitali Klitschko, borgarstjóri Kyiv, hélt ávarp í morgun, sem hann birti á samfélagsmiðlum, og talaði til Rússa og Hvít-Rússa. Hann hvatti þá til að leggja niður störf í einn dag og lýsa þannig yfir stuðningi við Úkraínumenn í stríðinu.
